STATSMINISTERIET Rigsombudsmand til Færøerne Stillingen som rigsombudsmand på Færøerne er ledig til besættelse fra den 1. august 2017 eller snarest derefter. Rigsombudsmanden er Statsministeriets repræsentant på Færøerne og er leder af Rigsombuddet, som er en mindre institution under Statsministeriet. Rigsombudsmanden fungerer til dagligt som bindeled mellem de danske og færøske myndigheder og varetager en række ambassadørlignende opgaver, herunder udarbejdelse af løbende indberetninger til Danmark om aktuelle økonomiske og politiske forhold på Færøerne, tæt kontakt til de færøske myndigheder, deltagelse i rigsmøder m. v. samt forberedelse og afvikling af besøg på Færøerne af Folketinget, regeringen, kongehuset mv. Rigsombuddet varetager endvidere juridiske opgaver på det person- og familieretlige område svarende til statsforvaltningernes opgaver samt en række øvrige administrative opgaver. Rigsombuddet er beliggende i Tórshavn og beskæftiger ud over rigsombudsmanden for tiden 12 personer, heraf 4 jurister. Det kan oplyses, at de færøske myndigheder har besluttet at overtage det person- og familieretlige sagsområde med virkning fra den 29. juli 2018. Ved en overtagelse af sagsområdet overgår de relevante medarbejdere til ansættelse hos den nye færøske myndighed. Kvalifikationer Ansøgere må have et indgående kendskab til samspillet mellem det politiske og det administrative system, samt gerne et godt kendskab til færøske forhold og det færøske sprog. Det er en fordel, at ansøgeren har kendskab til Rigsombuddets funktion. Endvidere vil der blive lagt vægt på gode samarbejdsevner og dokumenteret ledelseserfaring.